CELEX: 32019D0434
Language: sk
Date: 2019-02-27 00:00:00
Title: Rozhodnutie Komisie (EÚ) 2019/434 z 27. februára 2019 o navrhovanej iniciatíve občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“ [oznámené pod číslom C(2019) 1545]

19.3.2019   
               
               
                  SK
               
               
                  Úradný vestník Európskej únie
               
               
                  L 75/103
               
            
         ROZHODNUTIE KOMISIE (EÚ) 2019/434
         z 27. februára 2019
         o navrhovanej iniciatíve občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“
         
            
               [oznámené pod číslom C(2019) 1545]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:
         
                     (1)
                  
                  
                     Predmet navrhovanej iniciatívy občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“ sa vzťahuje na: „právo na inkluzívne vzdelávanie detí a dospelých so zdravotným postihnutím v rámci Európskej únie“.
                  
               
                     (2)
                  
                  
                     Ciele navrhovanej iniciatívy občanov sa týkajú tohto: „Viac ako 70 miliónov občanov EÚ trpí zdravotným postihnutím a 15 miliónov detí má osobitné vzdelávacie potreby. Deti a dospelí so zdravotným postihnutím čelia pri uplatňovaní svojho práva na kvalitné inkluzívne vzdelávanie nadmerným prekážkam. Mnoho z nich je umiestnených v oddelených inštitúciách a tí, ktorí sú v bežnom vzdelávacom prostredí, často nemajú primeranú podporu. Vyzývame Európsku komisiu, aby vypracovala návrh právneho predpisu o spoločnom rámci inkluzívneho vzdelávania EÚ, ktorý zabezpečí, že žiadne dieťa nebude opomenuté, pokiaľ ide o služby včasnej intervencie, vzdelávanie a prechod na trh práce.“
                  
               
                     (3)
                  
                  
                     V prílohe k navrhovanej iniciatíve občanov sa uvádzajú konkrétne oblasti, ktoré sa majú stať súčasťou spoločného rámca EÚ pre inkluzívne vzdelávanie a ktoré možno zaradiť do týchto kategórií: „Včasná intervencia, habilitácia a rehabilitácia“; „Identifikácia – vyhľadávanie dieťaťa – konzultácia– na žiadosť“; „Bezplatné primerané verejné vzdelávanie“; „Doložka o nezamietnutí“; „Zapojenie rodičov“; „Menej obmedzujúce prostredie“; „Individualizovaný plán vzdelávania“; „Alternatívne systémy hodnotenia a certifikácia založená na schopnostiach“; „Prechod na trh práce“; „Nediskriminácia“; „Osobný rozvoj a odborná príprava učiteľov“.
                  
               
                     (4)
                  
                  
                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (5)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (6)
                  
                  
                     V zmluvách sa stanovuje, že na účely ich vykonávania sa prijmú:
                     
                                 —
                              
                              
                                 právne akty zamerané na boj proti diskriminácii založenej na zdravotnom postihnutí na základe článku 19 ods. 1 Zmluvy o fungovaní Európskej únie (ZFEÚ),
                              
                           
                                 —
                              
                              
                                 v súvislosti s cieľom rozvoja výmeny informácií a skúseností v otázkach, ktoré sú spoločné vzdelávacím systémom členských štátov, odporúčania Rady alebo iné právne akty stanovujúce motivačné opatrenia na podporu, koordináciu alebo doplnenie opatrení členských štátov, bez toho, aby došlo k akejkoľvek harmonizácii ich zákonov a iných právnych predpisov, na základe článku 165 ods. 2 štvrtej zarážky a ods. 4 ZFEÚ,
                              
                           
                                 —
                              
                              
                                 v súvislosti s cieľom zlepšenia základného a ďalšieho odborného vzdelávania s cieľom uľahčenia profesijného začlenenia a opätovného začlenenia na trh práce, odporúčanie Rady alebo iné právne akty, bez toho, aby došlo k akejkoľvek harmonizácii zákonov a iných právnych predpisov členských štátov, na základe článku 166 ods. 2 druhej zarážky a ods. 4 ZFEÚ.
                              
                           
               
                     (7)
                  
                  
                     Navrhovaná iniciatíva občanov preto nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.
                  
               
                     (8)
                  
                  
                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.
                  
               
                     (9)
                  
                  
                     Navrhovaná iniciatíva občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Navrhovaná iniciatíva občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“ sa týmto registruje.
         
         
            Článok 2
            Toto rozhodnutie nadobúda účinnosť 4. marca 2019.
         
         
            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Europe CARES – Inkluzívne kvalitné vzdelávanie pre deti so zdravotným postihnutím“, ktorú zastupujú pani Maria Madalina TURZA a pani Violeta GIURGI konajúce ako kontaktné osoby.
         
         
            V Bruseli 27. februára 2019
            
               
                  Za Komisiu
               
               Frans TIMMERMANS
               
                  podpredseda
               
            
         
         
            (1)  Ú. v. EÚ L 65, 11.3.2011, s. 1.